Da Grundgedaunkn von „Horvathslos“ is a Parodie auf divease Reality-TV Fuamate. De Hauptpeason is da Anton Horvath, a hocknstaada Drangla, dea wos auf Kaumpfspuatla mocht und si söwa recht guat vuakummt. De Foign san so aufbaut, dass a fiktiva Repoata in Horvath bei divease Sochn interviewt. Dabei losst da Horvath recht markige Sprich in an braadn, ostestarreichischn Dialekt aussa. Weidare Leid, de wos imma wieda auftauchn, san da Bebo "Hermann" Kaahnung, a Flichtling aus Afghanistan, da rechtslostige Schrewagoatn-Obmau Johann Hirflinger, dea wos spooda aa no aundare Sochn wia Buagamaasta und Immobilienmakla mocht, und da Tommy Launisch, a Jugendfreind und fost genau so a eigane Gstoit wia da Horwath söwa. Laut Aussog vom Christopher Seiler is de Figua Anton Horvath zsaumgsticklt aus 15 Leid, de wos in echt gibt. Fia de Drehoabatn hod si da Seiler in echt autschechat, auf dass a in Horvath meglichts authentisch spüüt. Aum Aufaung haum etliche Leid sogoa glaubt, dass de Gschicht midn Horvath a wiakliche  Dokumentation iwar an echtn Menschn is. Da Privatsenda ATV wuitat laut Aungob vo Seiler & Speer in Horvath sogoa fia seine Reality-TV Fuamate engagiern, weu s gmannt haum, das ar a reale Peason is. De Serie gibt’s anaseits ois DVD z Kaufn, aundaraseits kaumma si s bis zua 5. Foign und a poa Anzlszenan gratis auf YouTube auschaun. Duach des is de Serie aa bekaunnt wuan, a Foign hod scho 2014 meah wia 650000 Klicks ghobt. Ins Feahnsehn hod s Horvathslos bis dato nu net gschofft. In da viatn Staffe wiad easchtmolig in Horvath sei volla Naum gsogt, und zwoa "Anton Kevin Horvath".